Як адзначыў Мікалай Міхайлавіч, выбар аўтапарка № 16 г. Кобрына, які ўжо не першы раз сустракае абласны конкурс, невыпадковы – цяжка знайсці лепшую пляцоўку для такога маштабнага мерапрыемства, чым у Кобрыне. Завяршаецца жараб’ёўка, і першы “МАЗ-103” пад кіраўніцтвам кабрынчаніна Анатолія Дзеркача зрываецца са стартавай прамой. Праехаць па вузенькай каляіне, зняць з адной апоры эстафетнае кальцо і перавесіць яго на другую, прыпаркавацца ў вузенькі “гараж” і не зрушыць з месца ніводнай адметкі – уся траса, выкананая проста бездакорна, займае ў кабрынчаніна лічаныя хвіліны. На практыцы ж узровень гэтага майстэрства вельмі добра адчуваюць пасажыры – калі вадзіцель дасканала ведае сваю справу, то аўтобус не выбіваецца з графіка ды і едзе значна раўней. А гэта – камфорт пасажыраў і бяспека ўсіх удзельнікаў дарожнага руху.